SAN FERNANDO CITY, LA UNION - Gapu laeng iti napukaw a billit ket pinaltugan ti maysa a sigud a kagawad ti maysa a lalaki idiay Brgy. Nalasin, Balaoan, La Union.
Naamuan nga idi napan a lawas ket nakalibas ti billit a Martinez a kukua ti suspek a ni Reynaldo Boton, 39, addaan asawa ken sigud a barangay kagawad ken agdama a security guard, residente iti nasao met laeng a lugar.
Nupay kasta, idi sapulenna daytoy ket naamuan a natiliw gayam ti pamilya ti biktima a ni Edward Bautista, 18 yo.
Iti baet daytoy, nagkedked ti pamilya ti biktima nga isubli ti billit ket singsingirenda pay ti suspek iti P500 ngem addaan laeng daytoy iti P200.
Gapu ta napaay ni Boton a masaka ti billitna ket nagturong daytoy iti balay dagiti Bautista idi kalman a nakainom iti arak tapno sapulenna ti billit.
Segun iti testigo ken ading ni Bautista a ni Edwin, nakitana nga agtongtongtong ti manongna ken ti suspek ngem naklaat laengen idi makangngeg iti putok ti paltog.
Nakataray pay iti innem a metro ti biktima ngem natumba daytoy ken naideklara a dead-on-arrival iti pagagasan gapu iti sinagrapna a tama ti bala ti paltog iti barukongna.
Iti agdama ket nakabalud ti suspek idiay Balaoan Municipal Police Station bayat nga agur-uray ti kaso a maidatag kontra kenkuana.
Kabayatanna, inaklon met ni Boton a napateg ngamin unayen kenkuana ti nasao a billit gapu ta daytoy ti nangtartaraken manipud kaubingna.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn